Foto: Ronald Goršić/Cropix, vlada.hr

PREMIJER Zoran Milanović strašnim je ocijenio jučerašnji komentar glasnogovornice Europske komisije o tome da ograničenjem europskog uhidbenog naloga Hrvatska štiti komunističke ubojice hrvatskih disdenata. Ta osoba govori u ime povjerenice Viviane Reding, rekao je Milanović, najavivši da će incident prijaviti kolegama iz Vijeća.

"Tu je službena osoba, koja je govorila u ime člana Komisije, optužila hrvatsku Vladu da u svojim granicama štiti ubojice hrvatskih disidenata. Mene ni to ne bi toliko zabrinjavalo da to nije rječnik identičan opoziciji u Hrvatskoj. A radi se i ovdje i tamo o istoj političkoj opciji", znakovito je rekao Milanović.



Upitan za potpuno drugačiji stav koji o tom pitanju ima potpredsjednica Vlade Vesna Pusić, Milanović ne vidi razloga za čuđenje.

"Mi smo to usvojili na Vladi, pa i njezino je Ministarstvo dalo pozitivno mišljenje, prošlo je Sabor, znali smo što radimo i mislim da prije svega imamo potpuno čistu savjest", zaključio je premijer.

Glasnogovornica Viviane Reding poručuje Milanoviću: Pravda je slijepa



U uredu Viviane Reding zatražili smo komentar na najnovije izjave Zorana Milanovića, kao i na jučerašnje priopćenje ministra pravosuđa Orsata Miljenića.



"Ne komentiramo izjave državnika", poručuje Mina Andreeva, glasnogovornica potpredsjednice Europske komisije, te dodaje: "Zadaća Europske komisije je da čuva europski pravosudni okvir. U tom smislu jednako postupamo prema svim državama. Pravda je slijepa. Zato djelujemo kako bismo osigurali provođenje europskih zakona. Poduzimali smo mjere protiv brojnih članica, neovisno o tome jesu li velike ili male, i prema brojnim Vladama, neovisno kojoj političkoj opciji pripadaju. Mogu samo reći da svoju ulogu čuvara europskih ugovora shvaćamo vrlo ozbiljno i inzistiramo da se svako kršenje zakona ispravi".

Kosor: Tragedija nastaje kad se pogreška ne želi priznati

Tekst se nastavlja ispod oglasa

Jadranka Kosor podnijela je u ime svog Kluba zastupnika prijedlog izmjena Zakona o pravosudnoj suradnji s članicama Europske unije. Traži da se ukine vremensko ograničenje izručenja za predmete starije od kolovoza 2002.



Podsjeća da su izmjene Ustava i Zakona 2010. bile donesene konsenzusom te da tadašnja oporba na čelu s aktualnim premijerom Zoranom Milanovićem nije imala nikakvih primjedbi na zakon koji je bio ključan za zatvaranje poglavlja 24.



"Predlažemo ove izmjene i dopuna Zakona kako bi, što je moguće prije, izašli iz problema u kojima jesmo. Mislim da se Hrvatska danas vrti u krugu. Nije najgora stvar i nije tragedija pogriješiti. Tragedija nastaje onog trenutka kad se pogreška ne želi priznati i kad se pogreška ne želi, ne može ili neće ispraviti", rekla je Kosor.

Europska komisija: Kaznit ćemo Hrvatsku



O slučaju "lex Perković" govorilo se danas i u Bruxellesu, na Brifingu Europske komisije. Novinare je zanimalo kakve bi sankcije Hrvatska mogla snositi ukoliko ne izmjeni zakon koji ograničava primjenu europskog uhidbenog naloga.



"Mi smo već postupali protiv niza država članica Unije, bez obzira bile one male ili velike. Ozbiljno shvaćamo svoju ulogu čuvara europskog zakonodavstva i inzistirat ćemo da se svi prekršaji kazne", poručuju iz Europske komisije.

Diplomati zgroženi ponašanjem Hrvatske!

Jučer je Ministarstvo pravosuđa oštro odgovorilo na optužbe Viviane Reding, odnosno njene glasnogovornice koja je poslala prijeteću poruku zbog Josipa Perkovića. U Ministarstvu poručuju kako Hrvatska nije jedina članica koja ima vremensko ograničenje primjene Europskog uhidbenog naloga.



No, bez obzira na opravdanja koja dolaze iz usta naših političara, europski diplomati ne gledaju blagonaklono na "Lex Perković".



Portal PolitikaPlus donosi reakcije EU diplomata koji smatraju da će Hrvatska biti kažnjena zbog Josipa Perkovića. Pročitajte reakcije:



"Čuđenje se pomalo pretvara u zgražanje"



"Poštivanje dogovora i obaveza je ono što razlikuje EU od Balkana"



"Smatram da je prije svega moguća financijska sankcija. Kao što sam rekao na početku, obaveze i dogovori se trebaju poštovati. Sve završava kod novca. Kad će izostati samo 1 milijun eura iz fondova EU, tad će biti panika"

